Boek: ‘Geanker in geloof’ – Caitlin HendersonCaitlin Henderson Geanker in geloof is Jackie Brink se vertaling van Caitlin Henderson se topverkoperboek, Faith, farming and family: Cultivating hope and harvesting joy wherever you are. Soos wat Henderson haar boeiende plaasstories in elke hoofstuk deel, verweef sy dit met praktiese en toepasbare Bybelse lesse. Die boek is ŉ storieryke wandeling deur plaashuisgange, landerye wat reg en ryp is vir oes en God se drome van oorvloed vir ons lewens. Henderson vertel allerhande verhale oor alles van steekse trekkers tot haar waarnemings oor ŉ eens vaal huwelik wat nou floreer. Sy verweef haar staaltjies met God se Woord en leer ons hoe om verlossing in ons eie stories raak te sien. Selfs al woon jy in die stad en nie êrens op die platteland soos Henderson nie, sal jy aanklank by haar interessante, en somtyds lawwe, stories vind. Die universele lesse en waarhede daarin spreek tot die hart van elkeen wat waarlik nader aan God wil leef. In Geanker in geloof verken ons Bybelse waarhede deur die oë van ŉ boer se vrou. Of jy nou jaag om die kinders by die skool te kry, hard werk om jou eie besigheid op die been te bring, of rustig deur die weivelde van jou eie stukkie grond stap. Henderson is ŉ boervrou en ma van drie kinders wat op ŉ plaas in Kansas, VSA, woon. Sy is ook ŉ skrywer, leraar, spreker en sy is die stigter van die gewilde webjoernaal en podsending, Boldly Pursuing. Henderson was al die spreker by vele konferensies en is bekend in die Christelike sprekersarena. Sy rig ook vroue af om doelgerigte lewens te lei en hoe om hul besighede en netwerke tot eer en verheerliking van die Here te gebruik. Uitgewer: Lapa Uitgewers Prys: R300,00* *Prys onderworpe aan verandering Koop die boeke by Graffiti Boeke